**Ομιλία Προέδρου Συνδέσμου Πολεμιστών 286 ΜΤΠ – 1974 στη κηδεία του Δημητρίου Γεώργιου στον Άγιο Ραφαήλ στη Ξυλοτύμπου στις 22 Μαρτίου 2015**

Μητρός τε και πατρός και των άλλων προγόνων απάντων τιμιώτερον η πατρίς εστί και σεμνότερον και αγιώτερον και εν μείζονι μοίρα και παρά θεοίς και παρ’ανθρώποις τοις νουν εχουσι και σέβεσθαι δει και μάλλαν υπείκειν και θωπαύειν πατρίδα χαλεπαίνουσαν ‘η πατέρα

Σεβαστό ιερατείο

Αξιότιμε Γενικέ

Τιμημένη οικογένεια του ηρωικώς πεσόντα

Συμπ[ολεμιστές

Έλληνες και Ελληνίδες

Μαζευτήκαμε σήμερα οικογένεια , χωριανοί, συμπολεμιστές, διοικητής και άνδρες του ιστορικού 286 και φίλοι του ηρωικώς πεσόντα Δεκανέα Δημητρίου Γεώργιου, για το ύστατο χαίρε σε ένα άξιο τέκνο της πατρίδας.

Ο Γιώργος γεννήθηκε στη Ξυλοτύμπου την ιστορική μέρα της 1ης Απριλίου 1955 με την έναρξη του Απελευθερωτικού Αγώνα της ΕΟΚΑ 1955 -59 , από το Πέτρο από τη Ξυλοτύμπου και τη Φανού από τη Τρεμετουσιά.

Μεγάλωσε με τις 4 αδελφές του τη Δήμητρα, τη Κικούλα, τη Λένια και την Ευανθία.

Ήταν ένα ήσυχο, αξιολάτρευτο παιδί με ήσυχο χαρακτήρα. Από μικρός αγαπούσε τον αθλητισμό και λόγω των επιδόσεων του βραβεύτηκε με δύο κύπελλα. Αποφοίτησε από το Δημοτικό Σχολείο της γενέτειρας του το 1967.

Από νωρίς μπήκε στη βιοπάλη. Την ημέρα δούλευε οικοδόμος και τα βράδια βοηθούσε το πατέρα του που ήταν ψαράς κάτω στη Δεκέλεια. Σαν έφηβος του άρεσαν οι μοτόρες και το κυνήγι.

Το Γενάρη του 1973 κατατάγηκε στην Εθνική Φρουρά με ΑΣΜ 8673/73. Μετά τη βασική του εκπαίδευση στο Κ.Ε.Ν. Λάρνακας, επιλέγηκε ως Υποψήφιος Βαθμοφόρος και έλαβε το βαθμό του δεκανέα. Στη συνέχεια τοποθετήθηκε στον 1ο Λόχο του 286 Μ.Τ.Π. Όταν το Τάγμα του μετέβαινε στην Αμμόχωστο, το καλοκαίρι του 1973, για να λάβει μέρος σε άσκηση Θαλασσίας, ο Γιώργος τραυματίστηκε σοβαρά κατά τη σύγκρουση τεθωρακισμένων οχημάτων BTR. Κατά την Τουρκική Εισβολή έλαβε μέρος στη νυκτερινή αντεπίθεση κατά του τουρκικού προγεφυρώματος στο Πέντε Μίλι, τη νύκτα της 20ης προς 21η Ιουλίου 1974. Στην αντεπίθεση αυτή ο δεκανέας Δημητρίου τραυματίστηκε στο χέρι και στο γλουτό από θραύσματα όλμου. Παρά το γεγονός ότι δεν αποθεραπεύτηκε πλήρως, επανήλθε στη Μονάδα του. Γύρω στις 10 Αυγούστου 1974 τον επισκέφθηκαν οι γονείς του στην περιοχή των υψωμάτων νοτίως του Αγίου Ερμολάου, οι οποίοι τον παρακάλεσαν να επανέλθει στο σπίτι τους μέχρι να αποθεραπευτεί πλήρως.

*«Έλα γιέ μου να πάμε στο χωρκό να πάεις στο γιατρό να περιποιηθεί τα τραύματα σου» του» του λέει η μάνα του*

Το παλικάρι όμως αρνήθηκε και πρόταξε το καθήκον του προς την κινδυνεύουσα πατρίδα του τιμώντας το όρκο του

 ,

*«Όι μάνα ένθα γίνω λιποτάκτης. Θα μείνω εδώ που με έταξε η πατρίδα»*

της απαντά ο Γιώργος με καμάρι.

Ξημερώνει 15 Αυγούστου 1974. Δεκαπενταύγουστος. Ημέρα Πέμπτη. Ημέρα της Παναγίας.

Ο 1ος Λόχος του 286 ΜΤΠ είναι εγκατεστημένος στα υψώματα επι της οδού Σκυλλούρας – Αγίου Ερμολάου. Διοικητής του Λόχου ο μόνιμος ανθυπολοχαγός Ευστάθιος Σταύρου που αντικατέστησε τον υπολοχαγό Γεώργιο Καμπουράκη που τραυματίσθηκε στο Κοντεμένο. τη πρώτη μέρα του πολέμου. Με το πρώτο φώς οι τούρκοι εξαπολύουν καταιγιστικά πυρά από όλμους και πολυβόλα. Ο Λόχος αμύνεται και αντέχει μέχρι τις 10 το πρωί . Επικοινωνία με το υπόλοιπο τάγμα διακόπτεται . Λόγω του κινδύνου αποκοπής των ανδρών από τα τουρκικά άρματα, ο ανθυπολοχαγός Σταύρου οδηγεί το Λόχο πίσω στη Σκυλλούρα κατά μήκος ενός ξεροποτάμου. Τους άνδρες συναντά στη πλατεία του χωριού ο ίλαρχος Χαραλάμπους που είχε υπο διοίκηση του τον ουλαμό αρμάτων της 21 ΕΑΝ που περιλάμβανε τα δύο καταληφθέντα τουρκικά άρματα Μ47 και Μ113. Ο ίλαρχος κάμνει έντονες παραστάσεις; Στον ανθυπολοχαγό Σταύρου και στους υπόλοιπους άνδρες για εγκατάλειψη των θέσεων τους. Ακολούθησε διαμαρτυρία του ανθυπολοχαγού Σταύρου για τους κινδύνους αποκοπής του Λόχου. Στη συζήτηση επεμβαίνει και ο αντισυνταγματάρχης Χαραμάρας διοικητής του 231 ΤΠ ο οποίος δίνει εντολή στον ίλαρχο να βεβαιωθεί για την επιστροφή των ανδρών στις θέσεις τους.

Ο ανθυπολοχαγός Σταύρου και ο ανθυπολοχαγός Σεργίδης τελικά υπακουουν και διτάζουν τους άνδρες να επιβιβαστουν σε BTR του τάγματος για να επανέλθουν στις θέσεις τους. Η ώρα πήγε 11;30 και 40 περίπου παλληκάρια του 286 ΜΤΠ επιστρέφουν στις αρχικές τους θέσεις. Μόλις οι τούρκοι αντιλαμβάνονται την επιστροφή των γενναίων του 286 εξαπολύουν νέα επίθεση με όλμους και πολυβόλα ενώ τώρα αρχίζει να προσβάλει τις θέσεις τους και η τουρκική αεροπορία. Ο ανθυπολοχαγός Σταύρου προσπαθεί μέσω ασυρμάτου να επικοινωνήσει με το διοικητή του τάγματος ταγματάρχη Φαναριώτη ο οποίος βρισκόταν στον Άγιο Βασίλειο. Την ίδια ώρα τα τουρκικά άρματα πλησιάζουν τον Άγιο Βασίλειο. Ο Φαναριώτης δεν λαμβάνει τις εκκλήσεις του ανθυπολοχαγού Σταύρου. Ο ανθυπολοχαγός Σταύρου επικοινωνεί με τον ανθυπολοχαγό Σεργίδη και οι δύο αποφασίζουν κατά τις 1μμ ότι θα πρέπει να συμπτυχθούν εις περιοχή Κοντεμένου.

 Μέσα σε αυτό το καμίνι του πολέμου θεάθηκε για τελευταία φορά η διμοιρία του ανθυπολοχαγού Σεργίδη να διασταυρώνει το δρόμο Σκυλλούρας – Κοντεμένου και να κατευθύνεται προς τα υψώματα της Αγίας Μαρίνας Σκυλλούρας. Το τι πραγματικά συνέβη δεν έχουμε επιζώντες για να μας το μαρτυρήσουν αλλά από μακριά άνδρες του 286 ΜΤΠ που κατάφεραν πρώτοι να ανέβουν στο χωριό Αγίας Μαρίνας, παρακολουθούσαν γύρω στις 4 το απόγευμα να διεξάγεται σκληρή μάχη βορείως της Σκυλλούρας, με συμμετοχή των τουρκικών πεζοπόρων δυνάμεων, αρμάτων και αεροπορίας. Φαίνεται ότι η διμοιρία του Σεργίδη αναρριχήθηκε επί του υψώματος ‘’Λαπάτσα’’ και άρχισε την κατάβαση προς τα υψώματα Αγίας Μαρίνας όπου οι τούρκοι δεν είχαν ακόμη πατήσει το πόδι τους. Δυστυχώς εντοπίσθηκαν από τις τουρκικές δυνάμεις που είχαν εξαπλωθεί στη περιοχή και καθηλώθηκαν. Τη μάχη που ακολούθησε μόνο ο ποιητής μπορεί να τη περιγράψει . Περικυκλωμένη μια χούφτα παλληκάρια του 286 ΜΤΠ , αποφάσισαν να πολεμήσουν για τη τιμή των όπλων και να μην παραδοθούν. Σαν γνήσιοι απόγονοι του Λεωνίδα το ύψωμα ‘’Λαπάτσα’’ έμελλε να γίνουν νέες Θερμοπύλες, έμελλε να γίνει ένα νέο Σούλι. Ένα ένα τα παλληκάρια έπεφταν στο πεδίο της μάχης και περνούσαν στο πάνθεο των αθανάτων. Ανάμεσα τους και ο λεβέντης Δεκανέας Δημητρίου Γεώργιος ακολουθώντας το δίδαγμα του μεγάλου Αθηναίου φιλόσοφου Πλάτωνα

«Μητρός τε και πατρός και των άλλων προγόνων απάντων τιμιώτερον η πατρίς εστί».

Δεκανέα Δημητρίου. Η θυσία σου γράφτηκε με χρυσά γράμματα στην ιστορία. Μας έκαμες όλους περήφανους με τη λεβεντιά σου. Η θυσία σου θα αποτελεί παράδειγμα και φωτεινός φάρος για τις νεώτερες γενιές. Τίμησες την ιστορική του μονάδα, τίμησες το μαύρο μπερέ, τίμησες την οικογένεια σου και τίμησες την γενέτειρα σου Ξυλοτύμπου.

Αιωνία θα είναι η μνήμη σου.